Vermiste tiener se liggaam gevindArgieffoto bloot ter illustrasie. (Foto: Tania Heyns/Maroela Media) Die ontbinde liggaam van ŉ vermiste tiener is Woensdag in ŉ vlak graf in haar kêrel se agterplaas gevind. Die 15-jarige Karabo Monyama is Sondag omstreeks 13:00 vir die laaste keer lewend gesien toe sy haar huis naby Makapanstad in Noordwes verlaat het. Volgens lt.kol. Amanda Funani, woordvoerder van die polisie in Noordwes, sou Karabo saam met vriende sokker by ŉ nabygeleë veld gaan kyk het. Sy het egter nooit teruggekom nie en ŉ soektog in die nabye omgewing het niks opgelewer nie. Die polisie se hulp is gevolglik ingeroep en dié het lede van die gemeenskap Woensdag gevra om op die uitkyk vir Karabo te wees. Later dieselfde dag is haar liggaam in haar 23-jarige kêrel se agterplaas gevind. Dié is gevolglik in hegtenis geneem en aangekla van moord, sowel as meineed en dwarsboming van die gereg. “Die verdagte sal Vrydag in die landdroshof in Moretele verskyn,” sê Funani.